Yle Uutisten tietojen mukaan puolustusvoimat ja poliisi haluavat oikeuden kerätä ja seuloa tietoverkoissa liikkuvaa tietoa. Lainsäädäntötyö on alkamassa. Se on jo riitauttanut puolustusministeriön ja liikenne- ja viestintäministeriön välit.

Viime keväänä paljastui, että ulkoministeriötä on vakoiltu verkossa. Syksyllä hallitus ja presidentti totesivat, että viranomaisille pitää saada työkalut joilla verkkorikolliset saadaan kiinni.

Turvallisuusviranomaiset ja ministeriöiden johtajat ovat turvallisuuskomiteassa (siirryt toiseen palveluun) miettineet parannuksia nykytilanteeseen. Kybertrategian (siirryt toiseen palveluun)toimenpideohjelma on luonnosvaiheessa, siitä on pyydetty lausunto peräti 120 toimijalta.

Komitea ehdottaa lakimuutoksia. Niitä tarvittaisiin, jotta Suomen valtio voisi valvoa ja tiedustella verkoissa.

Komitea ei ole täsmentänyt, mitä "kansallinen kybervalvonta ja kybertiedustelu" tarkoittaisivat.

Yle Uutisten tietojen mukaan toiveet ovat ovat kuitenkin hahmottuneet. Turvallisuusviranomaiset haluavat seuloa Suomen verkoissa liikkuvan tiedon. Malliakin on mietitty. Puolustusvoimat voisi kerätä tiedot, joista etsittäisiin kiinnostavat ainekset. Se mitä haetaan, pitäisi määritellä laissa. Varsinaisen tutkinnan mahdollisista rikoksista tekisi poliisi.

Haglund: viranomaiset tarvitsevat työkalunsa

Puolustusministeri Carl Haglundin mukaan valvonnan käytännön suunnittelussa ei olla vielä näin pitkällä.

- Mielestäni se on ihan toissijaista, onko se poliisi tai puolustushallinto. Keskeistä on, että saamme viranomaisille sellaiset työkalut, joiden nojalla voidaan estää tällaiset tapaukset kuin tapahtui Ulkoministeriössä, Haglund (r.) sanoo.

Se, mitä ja miten tietoa kerättäisiin, säädettäisiin laissa. Lakityöryhmä on pitänyt ensimmäiset kokouksensa. Puheenjohtaja on puolustusministeriöstä.

Verkkovalvontasuunnitelmat ovat kuitenkin ehtineet jo suututtaa liikenne- ja viestintäministeriön. Viime viikolla ministeriö järjesti kuulemistilaisuuden kyberstrategian toimeenpano-ohjelmasta, eikä kutsunut puolustusministeriötä paikalle. Paikalle kutsutut asiantuntijat lyttäsivät juuri alkaneen lainvalmistelun ja sen tavoitteet: työssä ei eri asiantuntijoiden mukaan ole mietitty ihmisten perusoikeuksia eikä yritysten tarpeita.

Haglund on ärsyyntynyt liikenneministeriön touhusta. Puolustusministeri vetoaa siihen, että liikenneministeriö on sitoutunut parantamaan verkon turvallisuutta.

- Kollegani Piia Viitanen oli mukana, kun hallituksen ulko- ja turvallisuuspoliittinen ministerivaliokunta presidentin johdolla teki tämän päätöksen, että pannaan tällainen lainsäädäntöryhmä pystyyn. Ja hehän ovat myös tässä ryhmässä mukana.

Puolustusvoimien tiedustelusta laillista

Paitsi verkkoseulontaa, turvallisuusviranomaiset ovat miettineet puolustusvoimien signaalitiedustelun laillistamista. Puolustusvoimat on tähän asti tiedustellut langattomia signaaleja ilman virallista valtuutusta. Jatkossa puolustusvoimat saanee oikeuden tiedustella laillisesti.

- Se on aika epämääräisesti kirjattu nykyiseen lainsäädäntöön. Minun mielestäni kaikkien oikeusturvan kannalta olisi parasta, jos meillä olisi selkeämpi lainsäädäntö, Haglund toteaa.

Suojelupoliisi on niin ikään kiinnostunut verkkovalvonnasta. Sisäministeriön työryhmä (siirryt toiseen palveluun) miettii parhaillaan suojelupoliisin kehittämistä, jotta se voisi toimia verkoissa.